ชงครม.กู้เพิ่มอีก3หมื่นล. ใส่กองทุนน้ำมัน-อุ้มยาง
ชงแผนปรับปรุงหนี้สาธารณะใหม่กู้เพิ่ม 3 หมื่นล้าน คาดปี 2556 หนี้สาธารณะต่อจีดีพีทะลุ 50%
19 พ.ค. 2555

ชงแผนปรับปรุงหนี้สาธารณะใหม่กู้เพิ่ม 3 หมื่นล้าน คาดปี 2556 หนี้สาธารณะต่อจีดีพีทะลุ 50% 
แหล่งข่าวจากทำเนียบรัฐบาล เปิดเผยว่า การประชุมคณะรัฐ มนตรี (ครม.) สัญจร จ.กาญจนบุรี วันที่ 20 พ.ค.นี้ กระทรวงการคลังจะเสนอ ครม.พิจารณาแผนการปรับปรุงหนี้สาธารณะประจำปี 2555 ครั้งที่ 3 โดยเพิ่มการก่อหนี้ใหม่ 3 หมื่นล้านบาท ส่งผลให้แผนบริหารหนี้สาธารณะเพิ่มเป็น 2.26 ล้านล้านบาท 
สำหรับแผนก่อหนี้เพิ่มแบ่งเป็น 2 รายการ ได้แก่ 1.การก่อหนี้ใหม่ของสถาบันบริหารกองทุนพลังงาน (องค์การมหาชน) 2 หมื่นล้านบาท เพื่อจัดหาเงินทุนให้แก่กองทุนน้ำมันเชื้อเพลิงนำไปใช้รักษาระดับราคาน้ำมันขายปลีกและก๊าซ 2.ค้ำประกันเงินกู้โครงการพัฒนาศักยภาพสถาบันเกษตรกรเพื่อรักษาเสถียรภาพราคายาง 1 หมื่นล้านบาท 
อย่างไรก็ตาม ในส่วนของการค้ำประกันเงินกู้โครงการรักษาเสถียรภาพราคายาง 1 หมื่นล้านบาทนั้น ไม่ถือเป็นการก่อหนี้ใหม่ เพราะบรรจุอยู่ในแผนการบริหารหนี้สาธารณะปี 2555 ปรับปรุงครั้งที่ 2 แล้ว ทำให้วงเงินในแผนบริหารหนี้ภาพรวมเพิ่มจาก 2.24 ล้านล้านบาท เป็น 2.26 ล้านล้านบาท
กระทรวงการคลังประเมินว่า การปรับปรุงแผนบริหารหนี้ฯ ครั้งนี้ ทำให้หนี้สาธารณะต่อผลิตภัณฑ์มวลรวมภายในประเทศ (จีดีพี) อยู่ที่ 48.7% ของจีดีพี พร้อมทั้งคาดว่าในปีงบ 2556 หนี้สาธารณะต่อจีดีพีจะเพิ่มเป็น 50.7% ของจีดีพี ปีงบ 2557 เพิ่มเป็น 52.6% ปีงบ 2558 เพิ่มเป็น 53.8% และปีงบ 2559 เพิ่มเป็น 53.9% แต่ถือว่ายังอยู่ในกรอบยั่งยืนการคลังที่หนี้สาธารณะต่อจีดีพีไม่เกิน 60%
นายประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) กล่าวว่า ขณะนี้มีสภาพคล่องในตลาดเงินสูงกว่า 2.5 ล้านล้านบาท หากรัฐบาลต้องการกู้เงินไปใช้พัฒนาระบบสาธารณูปโภคก็ได้ โดยไม่ต้องนำเงินทุนสำรองระหว่างประเทศไปใช้ หากต้องการนำเงินออกไปก็ต้องนำเงินบาทมาแลก เพราะเงินส่วนนี้มีภาระต้องเก็บไว้รองรับวิกฤตประเทศ
&amp;&lt;2288;